Universis presentes litteras inspecturis, officialis Lingonensis, salutem in Domino. Noveritis quod, in nostra presentia propter hoc personaliter constituti, Johannes de Humis armiger et nobilis mulier domina Hodierne ejus soror, liberi quondam Henrici filii quondam nobilis mulieris domine Ameline de Humes, recognoverunt et publice confessi sunt coram nobis spontanei non coacti quod, cum predicta Amelina mater dicti Henrici quondam patris dictorum Johannis et Hodierne dederit et concesserit in perpetuam elemosinam pro remedio anime sue et antecessorum suorum religiosis mulieribus abbatisse et conventui de Valle Boonis medietatem decime quam habebat in finagio de Humes in quodam finagio quod dicitur de Castallione, ipsi Johannes et Hodierna ejus soror dictam dationem et concessionem factam a dicta Amelina ratam habent et acceptant et quittant in perpetuum dictis religiosis quicquid juris ipsi Johannes et Hodierna ejus soror habent et habere possunt et debent et quacumque causa seu ex quacumque ratione in medietate decime finagii supradicti date et concesse dictis religiosis ab Amelina supradicta. Promitentes per juramentum suum super sacrosancta Dei euvangelia corporaliter prestitum dictam ratificationem, acceptationem et quitationem firmam habere in perpetuum et contra de cetero non venire per se vel per alium, tacite vel expresse, supponentes se quantum ad predicta tenenda et inviolabiliter observanda jurisdictioni curie Lingonensis ubicumque se transferant vel ducerant. Renunciantes in hoc facto dicti Johannes et Hodierna exceptioni doli, mali, vis, metus, actioni in factum restitutionis in integrum, omni que juris auxilio tam canonici quam civilis, juri que dicenti generalem renunciationem non valere. In cujus rei testimonium, ad requisitionem dictorum Johannis et Hodierne, sigillum curie Lingonensis presentibus litteris duximus apponendum. Datum et actum anno Domini M° CC° octogesimo, mense februario.